b'\n_START_ARTICLE_\nComuna T\xc3\xa2rnova, Cara\xc8\x99-Severin\n_START_SECTION_\nDescrierea stemei\n_START_PARAGRAPH_\nStema comunei T\xc3\xa2rnova se compune dintr-un scut triunghiular cu marginile rotunjite, t\xc4\x83iat de un br\xc3\xa2u de argint, undat, compus din trei valuri. \xc3\x8en partea superioar\xc4\x83, pe fond verde, se afl\xc4\x83 dou\xc4\x83 oi afrontate, de argint. \xc3\x8en partea inferioar\xc4\x83, pe fond ro\xc8\x99u, este reprezentat\xc4\x83 o crengu\xc8\x9b\xc4\x83 cu dou\xc4\x83 mere \xc8\x99i dou\xc4\x83 frunze, de aur. Scutul este trimbrat de o coroan\xc4\x83 mural\xc4\x83 de argint cu un turn crenelat._NEWLINE_Semnifica\xc8\x9biile elementelor \xc3\xaensumate_NEWLINE_Oile semnific\xc4\x83 ocupa\xc8\x9bia locuitorilor zonei, cre\xc8\x99terea animalelor, \xc3\xaen mod special a ovinelor. Br\xc3\xa2ul undat simbolizeaz\xc4\x83 r\xc3\xa2ul B\xc3\xa2rzava \xc8\x99i lacul de acumulare Secu. Merele de aur reprezint\xc4\x83 bog\xc4\x83\xc8\x9bia pomicol\xc4\x83 a zonei. Coroana mural\xc4\x83 cu un turn crenelat semnific\xc4\x83 faptul c\xc4\x83 localitatea are rangul de comun\xc4\x83.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei T\xc3\xa2rnova se ridic\xc4\x83 la 1.731 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.908\xc2\xa0locuitori. Majoritatea locuitorilor sunt rom\xc3\xa2ni (94,45%). Pentru 5,2% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (90,06%), cu o minoritate de penticostali (3,35%). Pentru 5,2% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.'